Nyuddannede hurtigt i arbejde ad mælkevejen - 26.06.2012
Mange nyuddannede kandidater fra universiteterne slås mod arbejdsløshedstal omkring 30 % men mejeriingeniørerne fra Københavns Universitet har ingen problemer med at få job. Her er arbejdsløshedsprocenten for nyuddannede omkring 2 % på grund af et tæt samarbejde mellem mejeriindustrien, fagforeningen og universitetet
"På Mejeringeniøruddannelsen frygter de studerende ikke arbejdsløsheden, for de kan næsten ikke få øje på arbejdsløshedstallet helt nede omkring 2 %", fortæller studerende Peter Filtenborg Staunsbæk, der er formand for de mejeriingeniørstuderende på Københavns Universitet.
Baggrunden for de lave tal er et ekstraordinært tæt samarbejde mellem de studerende, virksomhederne, fagforeningen og universitetet.
Kontakt mellem uddannelse og industri er løsningen
"Alle parter, fra industrien til de studerende, ved at de har brug for hinanden og de er alle dedikeret til opgaven om at få nye kandidater i gang hurtigt med at producere og udvikle de mælkeprodukter forbrugerne sætter på køkkenbordet hver dag", siger Peter Filtenborg Staunsbæk.
"Kontakten mellem de studerende, virksomhederne og universitetet er helt centralt. Derfor nedsatte vi et mejerikontaktudvalg, der har én primær opgave, nemlig at gøre samarbejdet mellem partnerne så tæt som overhovedet muligt ", forklarer formanden for Mejerikontaktudvalget, Lars Dalsgaard fra Arla Foods.
Martin Holst Petersen, der er medlem af Mejerikontaktudvalget og formand for Dansk Mejeriingeniør Forening supplerer:
"I Mejerikontaktudvalget arbejder vi hele tiden på at udvikle undervisningen og de studerendes virksomhedspraktik, så de unge får en attraktiv international anerkendt akademisk uddannelse. Det tiltrækker studerende og de færdiguddannede mejeriingeniører er yderst attraktive for industrien såvel nationalt som internationalt. Det giver lav arbejdsløshed".
De studerende skal ud i praktik i virksomhederne
Formand for Dansk Mejeriingeniør Forening Martin Holst Petersen mener virksomhedskontakt under uddannelsen er altafgørende,
"Praktik under uddannelsen er en vigtig brik for de unges forståelse af den branche de skal arbejde i. De studerende kommer til at kende håndværket og teknologierne og får forståelse for virksomhedens processer og det færdige produkt. Det er et 'must', at de studerende er i praktik så de får den kompetenceprofil, de skal bruge til at løse de udfordringer der venter dem på arbejdsmarkedet".
Studieleder for Mejeriingeniøruddannelsen Henrik Siegumfeldt er enig i at de unge skal ud i virksomhederne og bruge deres viden under uddannelsen.
"Det er også vigtigt at de fleste specialer skrives i samarbejde med en fødevarevirksomhed, dermed har de studerende den bedste baggrund for at kombinere teori og praksis. Og virksomhederne er vilde efter at ansætte dem, for de har jo selv været med til at uddanne dem", konkluderer Henrik Siegumfeldt.
De unge skal være med til at forme uddannelsen
De mejeristuderende skal naturligvis også være med ved bordet, når industrien og Københavns universitet sidder med deres skæbne i hænderne og former de unges fremtid, forklarer studieleder Henrik Siegumfeldt,
"De studerende deltager med stor energi i Mejerikontaktudvalget og det er guld værd. Det er i den åbne dialog vi finder ud af om de studerende kan se den røde tråd gennem hele deres uddannelse".
"Forstår de studerende hvorfor undervisningen er lagt an som den er, og kan de se at uddannelsen fører dem mod ønskejobbet? Det skal vi vide, for ellers taber vi dem", siger studieleder for Mejeriingeniøruddannelsen Henrik Siegumfeldt.
Indtil nu er det lykkes rigtigt godt. De studerende på Mejeriingeniøruddannelsen har et godt studiemiljø og de færdige kandidater har en rekord lav arbejdsløshed. Og der er plads til flere unge mejeringeniører på skolebænken på København Universitet og i industrien.
Mejeriingeniøruddannelsen giver opskriften på lav arbejdsløshed:
Man tager en bachelor i Fødevarevidenskab på Københavns Universitet.
Tilsætter et halvt års praktik i mejerindustrien.
Smager til med en kandidatuddannelse med specialisering i Dairy Science and Technology på Københavns Universitet.
Resultatet er en uddannelse som de studerende synes er meget appetitlig og mejeri-, ingrediensvirksomhederne og maskinproducenter finder yderst attraktiv .
Læs mere om uddannelsen på:
http://studier.ku.dk/kandidatuddannelser/food-science-and-technology/
Kontakt: Studieleder Henrik Siegumfeldt, Institut for Fødevarevidenskab på Københavns Universitet, 35333286